Document ID: 32002D0867

Απόφαση της Επιτροπής
της 9ης Απριλίου 2002
σχετικά με την κρατική ενίσχυση C 86/2001 (πρώην Ν 334/2001) την οποία σκοπεύει να εφαρμόσει η Γερμανία υπέρ της Ιnfineon Technologies SC 300 GmbH & Co. KG, Γερμανία
[κοινοποιηθείσα υπό τον αριθμό Ε(2002) 1346]
(Το κείμενο στη γερμανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2002/867/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,
τη συμφωνία για τον Οικονομικό Ευρωπαϊκό Χώρο, και ιδίως το άρθρο 62 παράγραφος 1 στοιχείο α),
Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με τα εν λόγω άρθρα(1),
Εκτιμώντας τα ακόλουθα:
I. ΔΙΑΔΙΚΑΣΙΑ
(1) Με επιστολή της 22ας Μαΐου 2001, που καταχωρήθηκε στις 28 Μαΐου 2001, η Γερμανία ενημέρωσε την Επιτροπή, σύμφωνα με το πολυτομεακό πλαίσιο για τις περιφερειακές ενισχύσεις προς μεγάλα επενδυτικά σχέδια (αναφέρεται στο εξής ως πολυτομεακό πλαίσιο)(2) σχετικά με την πρόθεσή της να χορηγήσει επενδυτική ενίσχυση στην εταιρεία Ιnfineon Technologies SC 300 GmbH & Co. KG. Η σχεδιαζόμενη ενίσχυση είχε καταχωρηθεί με τον αριθμό Ν 334/01.
(2) Με επιστολή της 13ης Ιουνίου 2001, η Επιτροπή επιβεβαίωσε την παραλαβή της ανωτέρω επιστολής και πληροφόρησε τη Γερμανία ότι η κοινοποίηση είχε θεωρηθεί ελλιπής και της έθεσε ορισμένες συμπληρωματικές ερωτήσεις. Με επιστολή της 18ης Ιουνίου 2001, ζήτησε πρόσθετες πληροφορίες οι οποίες χορηγήθηκαν από τη Γερμανία με επιστολή της 3ης Ιουλίου 2001 που καταχωρήθηκε στις 5 Ιουλίου 2001 και με επιστολή της 16ης Ιουλίου 2001, που καταχωρήθηκε στις 17 Ιουλίου 2001. Στις 17 Αυγούστου 2001 πραγματοποιήθηκε σύσκεψη με εκπροσώπους των γερμανικών αρχών. Με επιστολή της 30ής Αυγούστου 2001, η Επιτροπή κάλεσε τη Γερμανία να συμπληρώσει την κοινοποίηση με τις διατάξεις σχετικά με τον εκ των υστέρων έλεγχο. Με επιστολή της 19ης Σεπτεμβρίου 2001, της υπενθύμισε ότι έπρεπε να της κοινοποιήσει συμπληρωματικές πληροφορίες. Με επιστολή της 24ης Σεπτεμβρίου 2001 που καταχωρήθηκε στις 25 Σεπτεμβρίου 2001, η Γερμανία χορήγησε συμπληρωματικές πληροφορίες, οι οποίες όμως ήταν και πάλι ελλιπείς. Η Επιτροπή επιβεβαίωσε την παραλαβή της επιστολής με επιστολή της 1ης Οκτωβρίου 2001 στην οποία υπενθύμισε στη Γερμανία ότι η κοινοποίηση εξακολουθούσε να είναι ελλιπής. Με επιστολή της 22ας Οκτωβρίου 2001, που καταχωρήθηκε στις 23 Οκτωβρίου 2001, η Γερμανία κοινοποίησε συμπληρωματικές πληροφορίες. Με επιστολή της 26ης Οκτωβρίου 2001, η Επιτροπή ενημέρωσε τη Γερμανία ότι η κοινοποίηση είχε θεωρηθεί ελλιπής και ότι επρόκειτο να ληφθεί τελική απόφαση εντός δύο μηνών μετά την παραλαβή της επιστολής η οποία θα περιείχε τα πλήρη στοιχεία.
(3) Στις 21 Νοεμβρίου 2001, η Γερμανία απέστειλε μία τελευταία επιστολή, που καταχωρήθηκε στις 22 Νοεμβρίου 2001, στην οποία διατυπώνει την άποψη ότι η ενίσχυση θα έπρεπε να θεωρηθεί συμβιβάσιμη με την κοινή αγορά σύμφωνα με το άρθρο 87 παράγραφος 3 στοιχείο β) της συνθήκης ΕΚ.
(4) Με επιστολή της 30ής Νοεμβρίου 2001, η Επιτροπή ενημέρωσε τη Γερμανία σχετικά με την πρόθεσή της να κινήσει, σχετικά με την ενίσχυση αυτή, τη διαδικασία που προβλέπεται στο άρθρο 88 παράγραφος 2 της συνθήκης ΕΚ.
(5) Η απόφαση της Επιτροπής να κινήσει τη διαδικασία δημοσιεύθηκε στην Επίσημη Εφημερίδα των Ευρωπαϊκών Κοινοτήτων(3), στην οποία η Επιτροπή καλεί τους ενδιαφερόμενους να υποβάλουν τις παρατηρήσεις τους σχετικά με την εν λόγω ενίσχυση.
(6) Με επιστολές της 10ης και 28ης Ιανουαρίου 2002, που καταχωρήθηκαν στις 14 και 29 Ιανουαρίου 2002 αντίστοιχα, η Γερμανία απάντησε στην απόφαση σχετικά με την κίνηση της διαδικασίας εξέτασης. Με επιστολή της 15ης Φεβρουαρίου 2002 ζητήθηκε από τη Γερμανία να χορηγήσει συμπληρωματικές πληροφορίες, η οποία απάντησε με επιστολή της 27ης Φεβρουαρίου 2002, που καταχωρήθηκε στις 28 Φεβρουαρίου 2002. Περαιτέρω ερωτήσεις απευθύνθηκαν στη Γερμανία με επιστολή της 21ης Μαρτίου 2002, στην οποία η Γερμανία απάντησε με επιστολή της 25ης Μαρτίου 2002 που καταχωρήθηκε την ίδια ημέρα.
(7) Η Επιτροπή έλαβε παρατηρήσεις από τρία ενδιαφερόμενα μέρη τις οποίες διαβίβασε στη Γερμανία. Η Γερμανία σχολίασε τις παρατηρήσεις αυτές με επιστολή της 18ης Φεβρουαρίου 2002, που καταχωρήθηκε στις 19 Φεβρουαρίου 2002.
(8) Με επιστολή της 7ης Μαρτίου 2002, που καταχωρήθηκε στις 7 Μαρτίου 2002, η σχετική επιχείρηση χορήγησε συμπληρωματικές πληροφορίες.
II. ΠΕΡΙΓΡΑΦΗ ΤΗΣ ΕΝΙΣΧΥΣΗΣ
2.1. Αποδέκτης της ενίσχυσης
(9) Ο αποδέκτης της ενίσχυσης, η εταιρεία Ιnfineon Technologies SC 300 GmbH & Co. KG (αναφέρεται στο εξής ως "SC 300"), ιδρύθηκε το Φεβρουάριο του 1998 και είναι κατά 87 % θυγατρική της Ιnfineon Technologies AG (αναφέρεται στο εξής ως "Infineon"), με έδρα το Μόναχο. Η Ιnfineon εισήχθη στο χρηματιστήριο τον Μάρτιο του 2000 και προέκυψε από την εκχώρηση ενός τμήματος των δραστηριοτήτων της Siemens AG και συγκεκριμένα των δραστηριοτήτων στον τομέα των ημιαγωγών. Το υπόλοιπο κεφάλαιο της SC 300 κατέχεται σε ποσοστό 4 % από την ιδιωτική εταιρεία περιορισμένης ευθύνης M + W Zander Facility Engineering GmbH, μέσω της SC 300 Beteiligungs GmbH, της Στουτγάρδης, και κατά 9 % από την εταιρεία περιορισμένης ευθύνης Leipziger Messe GmbH, η οποία ελέγχεται από το ομόσπονδο κράτος της Σαξονίας και την πόλη της Λειψίας. Ο βασικός τομέας δραστηριοτήτων της Ιnfineon είναι οι ημιαγωγοί. Η Γερμανία υπογραμμίζει ότι η Ιnfineon είναι η μόνη ευρωπαϊκή επιχείρηση που υπάρχει στην αγορά αυτή.
(10) Η Γερμανία κοινοποίησε τα εξής στοιχεία σχετικά με τον κύκλο εργασιών και το προσωπικό της Ιnfineon από το 1999 έως το 2001:
ΘΕΣΗ ΠΙΝΑΚΑ
(11) Μετά από ζημίες ύψους 775 εκατ. ευρώ για το οικονομικό έτος 1997/98, η Ιnfineon πραγματοποίησε κέρδη ύψους 61 εκατ. ευρώ το 1998/1999 και 1126 εκατ. ευρώ το 1999/2000.
2.2. Το σχέδιο
(12) Τόπος εκτέλεσης του επενδυτικού σχεδίου είναι η Δρέσδη, στο ομόσπονδο κράτος της Σαξονίας, η οποία είναι ενισχυόμενη περιφέρεια που υπάγεται στο άρθρο 87 παράγραφος 3 στοιχείο α) της συνθήκης ΕΚ.
(13) Το σχέδιο περιλαμβάνει την κατασκευή εγκαταστάσεων για την παραγωγή DRAM (δυναμική μνήμη τυχαίας προσπέλασης) με μέγιστο εύρος γραμμής 0,14 µm, με τη χρησιμοποίηση δισκίων πυριτίου (Wafer) 300 mm. Θα είναι παγκοσμίως η πρώτη γραμμή παραγωγής μικροπλακετών μνήμης σε δισκία 300 mm. Εκτός από τη γραμμή παραγωγής, η SC 300 θα θέσει σε λειτουργία μια πιλοτική και αναπτυξιακή γραμμή παραγωγής με τις ήδη υπάρχουσες εγκαταστάσεις του εργοστασίου.
(14) Το σχέδιο ξεκίνησε τον Απρίλιο του 2000 προβλέπεται να ολοκληρωθεί στα τέλη του 2003. Σύμφωνα με τις πληροφορίες που χορηγήθηκαν, η συνολική παραγωγική ικανότητα θα φθάσει τα 5000 δισκία την εβδομάδα. Η ανάπτυξη του σχεδίου θα πραγματοποιηθεί σε δύο φάσεις. Στα τέλη του 2001 άρχισε η μαζική παραγωγή, η οποία υπολείπεται σημαντικά από την τελική παραγωγική ικανότητα. Κατά τη δεύτερη φάση ανάπτυξης, που θα διαρκέσει περίπου μέχρι τις αρχές του 2003, η παραγωγική ικανότητα θα φθάσει στο μέγιστο ύψος της. Σύμφωνα με τις πληροφορίες που χορηγήθηκαν, αυτή η προοδευτική ολοκλήρωση του σχεδίου αντιπροσωπεύει την πιο βιώσιμη λύση από οικονομική άποψη, δεδομένου ότι η μαζική παραγωγή αυτής της νέας τεχνολογίας εξακολουθεί να βρίσκεται στο στάδιο της ανάπτυξης.
(15) Τα DRAM που θα κατασκευαστούν θα έχουν χωρητικότητα μνήμης τουλάχιστον 512 megabit. Τα DRAM αυτά θα αντικαταστήσουν προοδευτικά εκείνα που διαθέτουν μέγιστη χωρητικότητα μνήμης 256 Megabit. Επί του παρόντος, η Ιnfineon κατασκευάζει DRAM μικρότερης χωρητικότητας μνήμης στη Δρέσδη, στις Ηνωμένες Πολιτείες και στην Ταϊβάν.
(16) Με τη μετάβαση από τα δισκία των 200 mm στα δισκία των 300 mm για την κατασκευή μικροπλακετών, ο αριθμός των μικροπλακετών ανά δισκίο (δηλαδή η παραγωγικότητα) θα αυξηθεί κατά 2,5 περίπου φορές πράγμα, που θα επιτρέψει τη μείωση του κόστους παραγωγής ανά μικροπλακέτα από 30 % έως 40 %. Η μείωση του πλάτους περιορίζει περαιτέρω το κόστος παραγωγής. Εξάλλου, επιτρέπει τη μείωση των ελάχιστων διαστάσεων των διαφόρων στοιχείων και, συνεπώς, την κατασκευή ακόμα μικρότερων και φθηνότερων κατασκευαστικών στοιχείων υπολογιστών.
(17) Το συνολικό κόστος του σχεδίου κατανέμεται ως εξής:
ΘΕΣΗ ΠΙΝΑΚΑ
(18) Χάρη σ' αυτό το νέο σχέδιο, το μερίδιο της παγκόσμιας αγοράς που κατέχει η Ιnfineon για τα DRAM θα αυξηθεί από 8 % το 1999 σε 10 % το 2003 και στον τομέα των ημιαγωγών από 3,5 % το 1999 σε 3,7 % το 2003.
(19) Σύμφωνα με την κοινοποίηση, οι επενδύσεις θα οδηγήσουν στη δημιουργία 1300 μόνιμων θέσεων απασχόλησης και θα εξασφαλίσουν τη διατήρηση 400 θέσεων. Επιπλέον, το σχέδιο αναμένεται ότι θα συμβάλει έμμεσα στη δημιουργία 1030 θέσεων απασχόλησης στην εξεταζόμενη περιφέρεια και σε γειτονική ενισχυόμενη περιφέρεια.
2.3. Τα μέτρα ενίσχυσης
(20) Η προτεινόμενη ενίσχυση περιλαμβάνει επενδυτική ενίσχυση που παρέχεται με τη μορφή μη επιστρεπτέας επιχορήγησης ύψους 88,073 εκατ. ευρώ, βάσει του 29ου προγράμματος πλαισίου κοινού ενδιαφέροντος "Βελτίωση της περιφερειακής οικονομικής διάρθρωσης" στην εκδοχή που είχε εγκριθεί από την Επιτροπή, καθώς και από πριμοδότηση επένδυσης ύψους 128,846 εκατ. ευρώ που χορηγείται βάσει νόμου του 1999(4) για πριμοδοτήσεις επενδύσεων που είχε επίσης εγκριθεί από την Επιτροπή. Εξάλλου, στο πλαίσιο ενός εγκριθέντος καθεστώτος ενισχύσεων, χορηγείται μία εγγύηση 80 % για δάνειο ύψους 450 εκατ. ευρώ, με το οποίο καλύπτονται 360 εκατ. ευρώ(5). Σύμφωνα με τις πληροφορίες που χορήγησε η Γερμανία, η Επιτροπή θεωρεί ότι η εγγύηση αυτή περιλαμβάνει στοιχείο ενίσχυσης ύψους 1,8 εκατ. ευρώ. Η συνολική ενίσχυση που χορηγείται στον αποδέκτη ανέρχεται σε 218,718 εκατ. ευρώ, δηλαδή 19,8 % του επιλέξιμου επενδυτικού κόστους. Η μη επιστρεπτέα επιχορήγηση χορηγείται μόνο για την πρώτη φάση ανάπτυξης του σχεδίου.
2.4. Λόγοι για την κίνηση της επίσημης διαδικασίας εξέτασης
(21) Στις 30 Νοεμβρίου 2001, η Επιτροπή κοινοποίησε στη Γερμανία την απόφασή της να κινήσει την επίσημη διαδικασία εξέτασης που προβλέπεται στο άρθρο 88 παράγραφος 2 της συνθήκης ΕΚ όσον αφορά την προτεινόμενη ενίσχυση υπέρ του σχεδίου. Η Επιτροπή αμφέβαλλε κατά πόσο η προτεινόμενη ένταση της ενίσχυσης ύψους 19,8 % ήταν συμβιβάσιμη με την ανώτατη επιτρεπόμενη ένταση ενίσχυσης, που πρέπει να υπολογιστεί σύμφωνα με το πολυτομεακό πλαίσιο. Ειδικότερα, η Επιτροπή δεν διέθετε αξιόπιστες πληροφορίες για να προσδιορίσει οριστικά τα ακριβή χαρακτηριστικά της αγοράς και δεν μπορούσε να αποκλείσει το ενδεχόμενο ο σχετικός τομέας να αποτελούσε αγορά σε πλήρη παρακμή. Εξάλλου, αμφέβαλλε κατά πόσον θα μπορούσαν να ληφθούν υπόψη όλες οι θέσεις απασχόλησης σχετικά με δραστηριότητες έρευνας και ανάπτυξης, δεδομένου ότι ήταν πιθανό να μην συνδέονται άμεσα με το σχέδιο. Εξάλλου, η Επιτροπή είχε αμφιβολίες κατά πόσο θα μπορούσε να ληφθεί υπόψη ο συνολικός ρυθμός των έμμεσα δημιουργούμενων θέσεων απασχόλησης, σύμφωνα με τις εκτιμήσεις της Γερμανίας, για την αξιολόγηση του περιφερειακού αντίκτυπου του σχεδίου.
(22) Τέλος, η Επιτροπή, αμφέβαλλε κατά πόσον το σχέδιο θα μπορούσε να θεωρηθεί ως σχέδιο κοινού ευρωπαϊκού ενδιαφέροντος και, συνεπώς, κατά πόσο η ενίσχυση θα μπορούσε να εγκριθεί με βάση το άρθρο 87 παράγραφος 3 στοιχείο β) της συνθήκης ΕΚ.
III. ΠΑΡΑΤΗΡΗΣΕΙΣ ΤΡΙΤΩΝ ΜΕΡΩΝ
(23) Η Επιτροπή έλαβε παρατηρήσεις από δύο επαγγελματικές ενώσεις κατάντη τομέων της αγοράς που χρησιμοποιούν DRAM, καθόσο και από μία ανεξάρτητη ένωση ευρωπαϊκών επιχειρήσεων και ερευνητικών ιδρυμάτων στον τομέα της ευρωπαϊκής βιομηχανίας πλακετών τυπωμένων κυκλωμάτων. Οι παρατηρήσεις αυτές διαβιβάσθηκαν στη Γερμανία με επιστολή της 22ας Ιανουαρίου και της 24ης Ιανουαρίου 2001, οι οποίες σχολιάστηκαν από τη Γερμανία με επιστολή της 18ης Φεβρουαρίου 2002.
(24) Και οι τρεις ενδιαφερόμενοι τάχθηκαν υπέρ της προτεινόμενης ενίσχυσης υπογραμμίζοντας τη σημασία μιας ευρωπαϊκής βιομηχανίας ημιαγωγών και τον αποφασιστικό ρόλο του σχεδίου για την ενίσχυση της ανταγωνιστικότητας αυτού του τομέα δραστηριότητας και των συναφών τομέων.
(25) Με επιστολή που διαβιβάσθηκε στις 7 Μαρτίου 2002, η SC 300 επισήμανε ότι οι τιμές των DRAM παρουσίαζαν ανάκαμψη και ότι θα υπήρχε κατά πάσα πιθανότητα νέα αύξηση. Σύμφωνα με ένα πρακτορείο οικονομικών πληροφοριών, η αγορά των DRAM θα παρουσιάσει το 2002 αύξηση κατά 55 %.
IV. ΠΑΡΑΤΗΡΗΣΕΙΣ ΤΗΣ ΓΕΡΜΑΝΙΑΣ
(26) Στις παρατηρήσεις της σχετικά με την κίνηση της διαδικασίας, η Γερμανία υπογραμμίζει τη σπουδαιότητα του εν λόγω σχεδίου. Η Ιnfineon είναι η μόνη ευρωπαϊκή εταιρεία κατασκευής DRAM και θα αποκτήσει, χάρη στη χρησιμοποίηση της νέας τεχνολογίας 300 mm, ένα συγκριτικό πλεονέκτημα κόστους σε σχέση με ανταγωνιστές της. Η επιχείρηση υπολογίζει ότι η ζήτηση μικροπλακετών (μετρούμενη σε bit) θα αυξηθεί από το 2001 έως το 2002 κατά 50 %.
(27) Όσον αφορά την αγορά DRAM, η Γερμανία διευκρινίζει ότι αυτή χαρακτηρίζεται από έντονες κυκλικές διακυμάνσεις και από μεγάλες διαφορές μεταξύ της αξίας και του όγκου των πωλήσεων. Σύμφωνα με τη Γερμανία, ο συντελεστής ανταγωνισμού θα πρέπει να ορισθεί σε 1, δεδομένου ότι δεν υπάρχει υπερβάλλουσα παραγωγική ικανότητα και η αγορά δεν βρίσκεται σε παρακμή.
(28) Η Γερμανία επιβεβαιώνει, παραθέτοντας τα σχετικά στοιχεία, ότι δεν υπάρχει υπερβάλλουσα παραγωγική ικανότητα στο συνολικό επίπεδο της κατηγορίας ΝΑCE-32.10. Εάν η Επιτροπή θεωρήσει ότι η κατάσταση της παραγωγικής ικανότητας σε αυτό το συνολικό επίπεδο δεν αντικατοπτρίζει ικανοποιητικά την κατάσταση του τομέα των DRAM, η Γερμανία αναφέρει ότι ο εξεταζόμενος υποτομέας μπορεί επίσης να οριστεί σε κατώτερο επίπεδο. Για την εκτίμηση του συντελεστή ανταγωνισμού, τα στοιχεία σχετικά με τη χρησιμοποίηση της παραγωγικής ικανότητας δεν πρέπει αναγκαστικά να στηρίζονται στο κατώτερο επίπεδο της ταξινόμησης ΝΑCE. Η Γερμανία κοινοποίησε στοιχεία για να δείξει ότι δεν υπάρχει υπερβάλλουσα παραγωγική ικανότητα, ανεξάρτητα από το πόσο στενά ορίζεται ο σχετικός υποτομέας. Σύμφωνα με τη Γερμανία, από το 1994 έως το 1999 υπήρξε σχεδόν πλήρης χρησιμοποίηση της παραγωγικής ικανότητας DRAM (95 % - 100 %).
(29) Στην περίπτωση που η Επιτροπή δεν θα συμφωνούσε να αξιολογήσει τον συντελεστή ανταγωνισμού με τη βοήθεια στοιχείων σχετικά με τη χρησιμοποίηση της παραγωγικής ικανότητας, η Γερμανία ισχυρίζεται ότι η αγορά των DRAM δεν βρίσκεται σε παρακμή. Προσθέτει ότι το πολυτομεακό πλαίσιο προβλέπει μία περίοδο πέντε ετών για τον υπολογισμό του ποσοστού της μέσης ετήσιας ανάπτυξης προκειμένου να αξιολογηθεί η εξέλιξη της αγοράς. Κατά συνέπεια, η περίοδος που πρέπει να ληφθεί υπόψη για το σχέδιο αρχίζει από το 1996 έως το 2000, κατά την οποία ο μέσος ετήσιος ρυθμός ανάπτυξης ήταν θετικός. Εξάλλου, η Γερμανία δηλώνει ότι το 1995 η αγορά είχε έναν εξαιρετικά υψηλό όγκο (σε σχέση με την αξία), και ότι, κατά συνέπεια, το έτος αυτό δεν είναι αντιπροσωπευτικό και δεν θα πρέπει να ληφθεί υπόψη για την εκτίμηση της εξέλιξης της αγοράς.
(30) Η Γερμανία τονίζει ότι στην απόφασή της σχετικά με την κίνηση της επίσημης διαδικασίας εξέτασης, η Επιτροπή στηρίζεται αποκλειστικά, για την εκτίμηση της αγοράς, στην εξέλιξη της εμφανούς κατανάλωσης που εκφράζεται σε αξία. Ωστόσο, αν ληφθεί υπόψη ο όγκος της εμφανούς κατανάλωσης, μετρούμενης σε bit, διαπιστώνεται ότι υπήρξε σημαντική αύξηση από το 1996 έως το 2000, με μέσο ετήσιο ρυθμό αύξησης 83,3 %. Σύμφωνα με τη Γερμανία, η κατάσταση της αγοράς αντικατοπτρίζεται καλύτερα σε όρους όγκου από ό,τι σε όρους αξίας, δεδομένου ότι οι αξίες δεν παρέχουν αντιπροσωπευτική ιδέα της κατάστασης της παραγωγικής ικανότητας, ιδίως στις αγορές που χαρακτηρίζονται από έντονες αυξομειώσεις τιμών, όπως η αγορά των DRAM. Στο παρελθόν, ενώ η κατανάλωση εκφραζόμενη σε αξία υπέστη έντονες διακυμάνσεις, η κατανάλωση εκφραζόμενη σε bits σημείωσε σταθερή αύξηση. Η Γερμανία επισημαίνει ότι σε προηγούμενες αποφάσεις που λήφθηκαν σύμφωνα με το πολυτομεακό πλαίσιο, η Επιτροπή είχε λάβει υπόψη τον όγκο της κατανάλωσης. Εξάλλου, υπογραμμίζει ότι τα στοιχεία που εκφράζονται σε αξία είναι ελάχιστα ενδεικτικά για την κατανάλωση επειδή στρεβλώνονται λόγω των επιδοτήσεων της κορεατικής κυβέρνησης.
(31) Η Γερμανία κοινοποίησε τις πιο πρόσφατες προβλέψεις για την αγορά DRAM, οι οποίες δείχνουν ένα μέσο ετήσιο ποσοστό αύξησης 17,7 % από το 2001 έως το 2004.
(32) Όσον αφορά τις άμεσες θέσεις απασχόλησης, η Γερμανία δηλώνει ότι πρέπει να ληφθούν υπόψη όλες οι θέσεις απασχόλησης που συνδέονται με τις δραστηριότητες έρευνας και ανάπτυξης. Ο τομέας των ημιαγωγών χαρακτηρίζεται από έντονη ερευνητική δραστηριότητα και το εξεταζόμενο σχέδιο χρησιμοποιεί μία νέα τεχνολογία κατασκευής. Κατά συνέπεια, η υλοποίηση ενός ιδιαίτερα καινοτόμου σχεδίου, όπως η τεχνολογία των 300 mm, συνεπάγεται ιδιαίτερα υψηλές δαπάνες στον τομέα της έρευνας και της ανάπτυξης, όχι μόνο πριν από την υιοθέτηση της νέας τεχνολογίας αλλά και κατά τη διάρκεια της παραγωγής, έτσι ώστε να βελτιστοποιηθεί η χρησιμοποίηση της νέας τεχνολογίας.
(33) Όσον αφορά τις έμμεσα δημιουργούμενες θέσεις απασχόλησης, η Γερμανία επιβεβαιώνει ότι κάθε θέση απασχόλησης που δημιουργείται από τον αποδέκτη της ενίσχυσης συνεπάγεται μία μέσης κλίμακας αύξηση των θέσεων απασχόλησης. Η Γερμανία παρατηρεί ότι είναι δύσκολο να χορηγηθούν ακριβή στοιχεία για τις θέσεις απασχόλησης που δημιουργούνται από τους προμηθευτές και τους πελάτες. Η Γερμανία κοινοποίησε δηλώσεις πελατών και προμηθευτών της SC 300, από τις οποίες προκύπτει ότι από το σχέδιο της SC 300 οδήγησε ήδη στην έμμεση δημιουργία 729 θέσεων ενώ θα δημιουργηθούν άλλες 666 θέσεις απασχόλησης.
(34) Συνεπώς, η Γερμανία θεωρεί ότι η εκτίμηση της ενίσχυσης σύμφωνα με τις διατάξεις του πολυτομεακού πλαισίου δεν θα πρέπει να οδηγήσει σε μείωση της προβλεπόμενης έντασης της ενίσχυσης. Εάν η Επιτροπή δεν συμμερίζεται την άποψη αυτή, η Γερμανία ζητά η ενίσχυση να εγκριθεί βάσει του άρθρου 87 παράγραφος 3 στοιχείο β) της συνθήκης ΕΚ, διότι θεωρεί ότι πληρούνται οι τέσσερις προϋποθέσεις που προβλέπονται για την εφαρμογή του εν λόγω άρθρου.
(35) H Γερμανία επισημαίνει ότι εάν δεν δοθούν οι προβλεπόμενες ενισχύσεις, η SC 300 δεν θα είναι σε θέση να υλοποιήσει το επενδυτικό σχέδιο. Ο τομέας των ημιαγωγών χαρακτηρίζεται από ιδιαίτερα μεγάλη ένταση κεφαλαίου και από υψηλούς τεχνολογικούς κινδύνους. Λαμβάνοντας υπόψη την οικονομική και τεχνολογική διάσταση του σχεδίου, δεν μπορεί να αναμένεται ότι η SC 300 θα υλοποιήσει το σχέδιο χωρίς τη στήριξη του κράτους.
(36) Η Γερμανία θεωρεί ότι το σχέδιο είναι σημαντικό τόσο από ποιοτική όσο και ποσοτική άποψη. Η Ιnfineon είναι η μοναδική ευρωπαϊκή εταιρεία κατασκευής DRAM σε μία αγορά που χαρακτηρίζεται από μη ευρωπαίους παραγωγούς. Η επιχείρηση δεν μπορεί να διατηρήσει τη θέση της στην αγορά παρά μόνο εάν μπορέσει να χρησιμοποιήσει την τεχνολογία 300 mm η οποία της δίνει ένα προβάδισμα έναντι των ανταγωνιστών της και της παρέχει ένα σημαντικό συγκριτικό πλεονέκτημα κόστους σε σχέση με τις άλλες επιχειρήσεις του κλάδου. Η βιομηχανία ημιαγωγών και οι προμηθευτές της, χάρη στο γεγονός ότι ένας ευρωπαίος κατασκευαστής έχει για πρώτη φορά το προβάδισμα στην καινοτομία, θα έχουν τη δυνατότητα να βρεθούν μεταξύ των χωρών που κατέχουν ηγετική θέση.
(37) Όσον αφορά το κριτήριο του κοινού ευρωπαϊκού ενδιαφέροντος, η Γερμανία επισημαίνει ότι με τη χρησιμοποίηση της νέας τεχνολογίας των 300 mm θα επέλθει βελτίωση των βασικών διαδικασιών κατασκευής ημιαγωγών. Κατά συνέπεια, το σχέδιο θα αυξήσει την ανταγωνιστικότητα και την αποδοτικότητα της ευρωπαϊκής βιομηχανίας. Για τους κατασκευαστές συσκευών έχει μεγάλη σημασία να υπάρχει ένας ευρωπαίος κατασκευαστής DRAM. Λαμβάνοντας υπόψη τους στενούς δεσμούς με συγγενικούς κλάδους της οικονομίας, η ύπαρξη ενός ευρωπαίου κατασκευαστή DRAM ευνοεί την ανάπτυξη των τομέων αυτών και το σύνολο της βιομηχανίας ημιαγωγών.
(38) Σύμφωνα με τη Γερμανία, για να μπορέσει ένα σχέδιο να θεωρηθεί ως σχέδιο κοινού ευρωπαϊκού ενδιαφέροντος, δεν είναι απαραίτητο να συμμετέχουν σ' αυτό πολλά κράτη μέλη. Η ενίσχυση της διάρθρωσης της οικονομίας σε ένα κράτος μέλος μπορεί να είναι προς το συμφέρον της Κοινότητας ως σύνολο, δεδομένου ότι βελτιώνεται η διεθνής ανταγωνιστικότητα της ευρωπαϊκής βιομηχανίας. Η συμμετοχή περισσότερων κρατών μελών δεν είναι απολύτως απαραίτητη.
(39) Η Γερμανία ισχυρίζεται ότι ο τομέας των DRAM αποτελεί στρατηγικό τομέα και υπενθυμίζει ότι στο παρελθόν η Επιτροπή ενέκρινε ήδη κρατικές ενισχύσεις για δραστηριότητες έρευνας και ανάπτυξης. Θα αποτελούσε αντίφαση να περικοπεί η εξεταζόμενη κρατική ενίσχυση, τώρα που πρόκειται να εφαρμοστεί αυτή η νέα τεχνολογία.
(40) Συνεπώς, η Γερμανία έχει την άποψη ότι η προβλεπόμενη κρατική ενίσχυση μπορεί να εγκριθεί δυνάμει του άρθρου 87 παράγραφος 3 στοιχείο β) της συνθήκης ΕΚ.
(41) Στην απάντησή της στις παρατηρήσεις που υποβλήθηκαν από τρίτους ενδιαφερόμενους, η Γερμανία επεσήμανε ότι οι παρατηρήσεις αυτές επιβεβαιώνουν το ενδιαφέρον της ευρωπαϊκής βιομηχανίας στο σχέδιο της SC 300 λόγω των αναμενόμενων συνεργιών, που θα μπορούσαν να ενισχύσουν την ανάπτυξη της ευρωπαϊκής βιομηχανίας. Επιπλέον, οι παρατηρήσεις των ενδιαφερομένων μερών δείχνουν ότι η βιομηχανία τάσσεται υπέρ της σχεδιαζόμενης κρατικής ενίσχυσης.
V. ΕΚΤΙΜΗΣΗ
5.1. Εκτίμηση βάσει του άρθρου 87 παράγραφος 3 στοιχείο α) της συνθήκης ΕΚ
(42) Η ενίσχυση χορηγήθηκε σε νέα επένδυση σε ενισχυόμενη περιφέρεια σύμφωνα με το άρθρο 87 παράγραφος 3 στοιχείο α) της συνθήκης ΕΚ και πρέπει να εκτιμηθεί ως ενίσχυση περιφερειακού χαρακτήρα.
(43) Η σχεδιαζόμενη ενίσχυση ανέρχεται σε 218,718 εκατ. ευρώ. Δεδομένου ότι υπερβαίνει το όριο των 50 εκατ. ευρώ, το σχέδιο θα πρέπει να κοινοποιηθεί σύμφωνα με το πολυτομεακό πλαίσιο και θα πρέπει να αξιολογηθεί βάσει αυτού.
(44) Το πολυτομεακό πλαίσιο προβλέπει, για την εκτίμηση της προβλεπόμενης ενίσχυσης, τον ορισμό της σχετικής αγοράς.
5.1.1. Η σχετική αγορά
(45) Η σχετική αγορά προϊόντος που εξυπηρετεί τον προσδιορισμό των μεριδίων της αγοράς, περιλαμβάνει τα προϊόντα που αφορά το επενδυτικό πρόγραμμα και, κατά περίπτωση τα υποκατάστατα που λαμβάνει υπόψη ο καταναλωτής ή ο παραγωγός.
(46) Στην προκειμένη περίπτωση, η επένδυση αφορά την κατασκευή DRAM. Το προϊόν αυτό υπάγεται στην κατηγορία 32.10 της ΝΑCE η οποία περιλαμβάνει την παραγωγή ηλεκτρονικών εξαρτημάτων. Τα DRAM είναι ημιαγωγοί για την αποθήκευση δυαδικών δεδομένων τα οποία, με τη σειρά τους, αποτελούν μέρος ηλεκτρονικών εξαρτημάτων. Τα DRAM αποτελούν το συνηθέστερο είδος μνήμης ημιαγωγών. Η σημαντικότερη εφαρμογή τους είναι σε προσωπικούς υπολογιστές και σε προϊόντα με χαμηλό κόστος κατασκευής.
(47) Τα DRAM διακρίνονται ανάλογα με τη χωρητικότητα μνήμης, δηλαδή την ποσότητα δεδομένων που μπορεί να αποθηκευτεί στις μικροπλακέτες. Η χωρητικότητα εξαρτάται από τη γενιά των μικροπλακετών. Πράγματι, το προϊόν αποτελεί αντικείμενο ταχύτατων τεχνολογικών μεταβολών, με αποτέλεσμα να εισέρχεται στην αγορά μία νέα γενιά κάθε τρία έως τέσσερα χρόνια. Τα DRAM διακρίνονται επίσης με βάση τη χρήση για την οποία προορίζονται (FPM-DRAM, EDO-DRAM, SDRAM ή RDRAM) ή τη φύση του τελικού προϊόντος στο οποίο ενσωματώνονται.
(48) Υπάρχουν και άλλες μορφές μικροπλακετών, όπως για παράδειγμα τα SRAM (στατική μνήμη τυχαίας προσπέλασης), EPROM (απαλείψιμη, προγραμματίσιμη μνήμη μόνο για ανάγνωση) και μνήμη φλας. Εν γένει, τα προϊόντα αυτά επιτελούν λειτουργίες διαφορετικές από εκείνες των DRAM και δεν μπορούν να θεωρηθούν ως υποκατάστατα.
(49) Τα DRAM είναι προϊόντα του εμπορίου με τυποποιημένες προδιαγραφές. Κατά συνέπεια, από την πλευρά της ζήτησης, οι πελάτες έχουν στη διάθεσή τους τον ίδιο τύπο DRAM από διάφορους προμηθευτές από όλο τον κόσμο. Στην αγορά υπάρχει ανταγωνισμός μεταξύ των DRAM νέας γενιάς και DRAM παλιότερης τεχνολογίας. Η απόφαση του πελάτη υπέρ ενός του ενός ή του άλλου τύπου εξαρτάται από την σχέση τιμής-επιδόσεων και τη λειτουργία του DRAM στο τελικό προϊόν.
(50) Από πλευράς προσφοράς, οι κατασκευαστές μπορούν να κατασκευάζουν DRAM με διαφορετικές χωρητικότητες, δεδομένου ότι οι χρησιμοποιούμενες τεχνολογίες είναι παρόμοιες. Πάντως, σε μία δεδομένη εγκατάσταση, δεν είναι εν γένει εύκολη η μετάβαση από μία γενιά DRAM σε μία άλλη.
(51) Για τους ανωτέρω λόγους, ως σχετική αγορά προϊόντος θεωρείται η αγορά DRAM(6). Η ΝΑCE δεν προβλέπει ειδική κατηγορία για την αγορά αυτή.
(52) Όσον αφορά τη γεωγραφική αγορά αναφοράς, μπορεί να διαπιστωθεί ότι τα DRAM διατίθενται σε όλο τον κόσμο με τις ίδιες προδιαγραφές και το ίδιο πλαίσιο εμπορίας. Τα έξοδα μεταφοράς είναι χαμηλά και δεν υπάρχουν διαρθρωτικά εμπόδια για την πρόσβαση στην αγορά. Για το λόγο αυτό η γεωγραφική αγορά αναφοράς αντιστοιχεί στην παγκόσμια αγορά.
5.1.2. Πολυτομεακό πλαίσιο ενισχύσεων περιφερειακού χαρακτήρα
(53) Σύμφωνα με το πολυτομεακό πλαίσιο, για να προσδιοριστεί η μέγιστη επιτρεπόμενη ένταση ενίσχυσης για μία σχεδιαζόμενη ενίσχυση που έχει κοινοποιηθεί, η Επιτροπή πρέπει να προσδιορίσει καταρχήν τη μέγιστη ακαθάριστη επιτρεπόμενη ένταση (ανώτατο όριο περιφερειακής ενίσχυσης) που μπορεί να λάβει η επιχείρηση στην υπό κρίση ενισχυόμενη περιοχή στο πλαίσιο του εγκεκριμένου καθεστώτος περιφερειακής ενίσχυσης που ισχύει κατά τον χρόνο της κοινοποίησης.
(54) Όσον αφορά την μέγιστη ακαθάριστη επιτρεπόμενη ένταση ενίσχυσης για τη ζώνη στην οποία η SC 300 έχει την έδρα της, υφίστανται δύο ποσοστά για τις μεγάλες επιχειρήσεις, και συγκεκριμένα 28 % και 35 %. Το ανώτατο όριο ενίσχυσης 35 % εφαρμόζεται μόνο εάν πληρούνται σωρευτικά οι ακόλουθες ειδικές προϋποθέσεις: μετά από αίτηση του ομόσπονδου κράτους και με την έγκριση της υποεπιτροπής της επιτροπής σχεδιασμού, μπορούν να επιτραπούν υψηλότερα ποσοστά ενίσχυσης σε εξαιρετικές και αιτιολογημένες περιπτώσεις για ιδιαίτερα αποτελεσματικά διαρθρωτικά μέτρα για περιφέρειες οι οποίες εκτίθενται τοπικά στον διεθνή ανταγωνισμό(7).
(55) Η Γερμανία δεν διευκρίνισε εάν πληρούνται οι προϋποθέσεις αυτές. Δεδομένου ότι η SC 300 πρέπει να θεωρηθεί ως μεγάλη επιχείρηση, η Επιτροπή κρίνει ότι, στην προκειμένη περίπτωση, η μέγιστη επιτρεπόμενη ακαθάριστη έγκριση ενίσχυσης (R) είναι 28 %. Κατά συνέπεια, η Επιτροπή διαπιστώνει ότι η σχεδιαζόμενη ακαθάριστη ένταση της ενίσχυσης ύψους 19,8 % είναι χαμηλότερη από το ανώτατο επιτρεπόμενο όριο για μία μεγάλη επιχείρηση που βρίσκεται στην περιοχή αυτή.
(56) Εν συνεχεία, η Επιτροπή διόρθωσε το συντελεστή 28 % με βάση την αξία των τριών κριτηρίων αξιολόγησης -και συγκεκριμένα του συντελεστή ανταγωνισμού (T), του συντελεστή αναλογίας κεφαλαίου/εργασίας (I) και του συντελεστή περιφερειακού αντίκτυπου (Μ)- για να λάβει τη μέγιστη επιτρεπόμενη ένταση ενίσχυσης για το υπό εξέταση σχέδιο.
Συντελεστής ανταγωνισμού (T)
(57) Η έγκριση χορήγησης ενίσχυσης σε επιχειρήσεις που δραστηριοποιούνται σε τομείς που χαρακτηρίζονται από διαρθρωτική πλεονάζουσα παραγωγική ικανότητα προκαλεί σοβαρούς κινδύνους στρέβλωσης του ανταγωνισμού. Οποιαδήποτε αύξηση της παραγωγικής ικανότητας που δεν αντισταθμίζεται από μείωση της παραγωγικής ικανότητας άλλου τομέα, προκαλεί όξυνση του προβλήματος της διαρθρωτικής πλεονάζουσας παραγωγικής ικανότητας. Ο υποτομέας ορίζεται με βάση τη χαμηλότερη κλίμακα της ταξινόμησης της ΝΑCE.
(58) Για την κατασκευή DRAM, το χαμηλότερο επίπεδο της ταξινόμησης ΝΑCE είναι η κατηγορία 32.10, η οποία περιλαμβάνει όλους τους τύπους ηλεκτρονικών εξαρτημάτων. Η Γερμανία χορήγησε γι' αυτή την κατηγορία ΝΑCE στοιχεία σχετικά με τη χρησιμοποίηση της παραγωγικής ικανότητας και επιβεβαίωσε ότι δεν υπάρχει πλεονάζουσα παραγωγική ικανότητα. Ωστόσο, δεδομένου ότι τα DRAM αντιπροσωπεύουν ένα μικρό μόνο μέρος αυτής της κατηγορίας ΝΑCE 32.10, η κατάσταση της παραγωγικής ικανότητας σε αυτό το συνολικό επίπεδο δεν παρέχει μία αντιπροσωπευτική εικόνα της κατάστασης στην αγορά DRAM.
(59) Όπως αναφέρεται στην αιτιολογική σκέψη 28, η Γερμανία ισχυρίζεται ότι ο υποτομέας δεν είναι απαραίτητο να αντιστοιχεί σε ένα επίπεδο της ονοματολογίας ΝΑCE. Ωστόσο στην υποσημείωση 13 (σημείο 7.7) του πολυτομεακού πλαισίου προσδιορίζεται ότι ο υποτομέας καθορίζεται στο χαμηλότερο δυνατό επίπεδο της ΝΑCE, δηλαδή στην προκειμένη περίπτωση την κατηγορία 32.10. Όπως διευκρινίζεται στην αιτιολογική σκέψη 58, οι πληροφορίες που έχουν χορηγηθεί για την παραγωγική ικανότητα σε αυτό το συνολικό επίπεδο δεν είναι επαρκείς για να προσδιοριστεί η κατάσταση της παραγωγικής ικανότητας στην αγορά των DRAM, η οποία θεωρείται ως η σχετική αγορά προϊόντος. Συνεπώς, η Επιτροπή έχει την άποψη ότι η ανάλυση της κατάστασης της παραγωγικής ικανότητας δεν πρέπει να ληφθεί υπόψη για την αξιολόγηση του συντελεστή ανταγωνισμού.
(60) Σύμφωνα με την παράγραφο 3.4 του πολυτομεακού πλαισίου, εάν δεν υπάρχουν επαρκή στοιχεία όσον αφορά την αξιοποίηση της παραγωγικής ικανότητας, η Επιτροπή θα εξετάζει κατά πόσον η επένδυση λαμβάνει χώρα σε παρακμάζουσα αγορά. Μία αγορά θεωρείται παρακμάζουσα όταν ο μέσος ετήσιος ρυθμός αύξησης της εμφανούς κατανάλωσης του εξεταζόμενου προϊόντος, κατά τη διάρκεια της τελευταίας πενταετίας είναι χαμηλότερο κατά τουλάχιστον 10 % από τον ετήσιο μέσο όρο του συνόλου του μεταποιητικού τομέα του ΕΟΧ, εκτός εάν παρατηρείται ισχυρή ανοδική τάση στον σχετικό ρυθμό ανάπτυξης της ζήτησης για τα προϊόντα. Ως απολύτως παρακμάζουσα αγορά θεωρείται η αγορά η οποία παρουσίασε αρνητικό μέσο ρυθμό αύξησης της εμφανούς κατανάλωσης κατά την τελευταία πενταετία.
(61) Όπως αναφέρεται στις αιτιολογικές σκέψεις 45 έως 51, η σχετική αγορά προϊόντων είναι εκείνη των DRAM, λόγω του περιορισμένου βαθμού υποκατάστασης μεταξύ των διαφόρων μικροπλακετών. Δεδομένου ότι τα DRAM διατίθενται στο εμπόριο σε παγκόσμια κλίμακα, η γεωγραφική αγορά αναφοράς είναι η παγκόσμια αγορά.
(62) Η Επιτροπή διαπιστώνει ότι το μερίδιο αγοράς της SC 300 και της Ιnfineon είναι κατώτερο από το 40 % της σχετικής αγοράς και ότι δεν προβλέπεται υπέρβαση του ποσοστού αυτού λόγω της νέας επένδυσης. Το 1999, η Ιnfineon κατείχε ποσοστό 8 % της αγοράς DRAM. Μετά την ολοκλήρωση του σχεδίου το 2003, το μερίδιο της Ιnfineon και της SC 300 αναμένεται να ανέλθει σε 10 %.
(63) Η Γερμανία κοινοποίησε τα ακόλουθα στοιχεία όσον αφορά την εμφανή παγκόσμια κατανάλωση DRAM κατά την περίοδο 1995-2000 τα οποία προέρχονται από δεδομένα ενός ανεξάρτητου ερευνητικού ινστιτούτου (VLSI Research Inc.):
&gt;ΘΕΣΗ ΠΙΝΑΚΑ&gt;
(64) Τα στοιχεία αυτά δείχνουν ότι από το 1995 έως το 2000, το μέσο ετήσιο ποσοστό αύξησης της εμφανούς κατανάλωσης στην αγορά DRAM ήταν -0,42 %. Κατά την προηγούμενη περίοδο, δηλαδή από το 1994 έως το 1999, το ποσοστό αυτό ήταν και πάλι αρνητικό (-1,3 %), πράγμα που θα οδηγούσε στο συμπέρασμα ότι η αγορά των DRAM πρέπει να θεωρηθεί ως απολύτως παρακμάζουσα αγορά.
(65) Η Γερμανία θεωρεί ότι η Επιτροπή θα έπρεπε να εξετάσει την εξέλιξη της εμφανούς κατανάλωσης λαμβάνοντας υπόψη μία πενταετή περίοδο, δηλαδή από το 1996 έως το 2000 και όχι μία εξαετή περίοδο. Λαμβάνοντας υπόψη ότι το πολυτομεακό πλαίσιο αναφέρεται σε μέσο ετήσιο ποσοστό αύξησης των πέντε τελευταίων ετών, η Επιτροπή λαμβάνει εν γένει την εμφανή κατανάλωση κατά τη διάρκεια μιας περιόδου έξι ετών για να υπολογίσει πέντε ποσοστά αύξησης(8).
(66) Όσον αφορά τη μελλοντική εξέλιξη της αγοράς DRAM, η Γερμανία κοινοποίησε πιο πρόσφατες προβλέψεις ενός ανεξάρτητου ερευνητικού ινστιτούτου(9):
ΘΕΣΗ ΠΙΝΑΚΑ
(67) Παρά τις σοβαρές δυσχέρειες που αντιμετωπίζει επί του παρόντος, η αγορά των DRAM παρουσιάζει ευνοϊκές προοπτικές. Σύμφωνα με τις πιο πρόσφατες προβλέψεις, το ποσοστό της εμφανούς κατανάλωσης DRAM κατά τα έτη 2001 έως 2004 θα αυξηθεί κατά μέσο όρο 18,1 % ετησίως. Ωστόσο, σύμφωνα πάντοτε με τις προβλέψεις αυτές, το επίπεδο της εμφανούς κατανάλωσης το 2004 θα είναι χαμηλότερο από εκείνο του έτους 2000. Μία άλλη μελέτη που έχει στη διάθεσή της η Επιτροπή προβλέπει ότι η τάση ανάκαμψης θα είναι ακόμη εντονότερη και ότι το επίπεδο της εμφανούς κατανάλωσης θα είναι υψηλότερο το 2003 και 2004 από εκείνο του 2000.
(68) Η αγορά των DRAM εξαρτάται σε μεγάλο βαθμό από τις κυκλικές διακυμάνσεις και χαρακτηρίζεται από έντονες αυξομειώσεις. Τα μέσα ετήσια ποσοστά αύξησης σε σχέση με την αξία παρουσιάζουν σημαντικές διαφορές ανάλογα με την εξεταζόμενη περίοδο. Έτσι, για την περίοδο 1993 έως 2000, το μέσο ετήσιο ποσοστό αύξησης της εμφανούς κατανάλωσης ήταν θετικό, ανερχόμενο σε 14,66 %. Παρά τη δραστική μείωση της εμφανούς κατανάλωσης από το 2000 έως το 2001, το μέσο ετήσιο ποσοστό αύξησης για τα έτη 1993 έως 2001 παρέμεινε ελαφρώς θετικό (0,51 %).
(69) Οι έντονες διακυμάνσεις της αγοράς DRAM οφείλονται κατά κύριο λόγο στις πολύ σημαντικές αυξομειώσεις των τιμών, πράγμα που αποδίδεται στο γεγονός ότι η διαδικασία παραγωγής των DRAM χαρακτηρίζεται από σχετικά υψηλές μη ανακτήσιμες δαπάνες και χαμηλό οριακό κόστος. Αυτός είναι ο λόγος για τον οποίο το εύρος διακύμανσης των τιμών είναι τόσο μεγάλο, δεδομένου ότι για τις επιχειρήσεις, η παραγωγή των DRAM είναι αποδοτική εφόσον καλύπτεται το οριακό κόστος. Κατά συνέπεια, αν λάβουμε αποκλειστικά υπόψη την αξία της εμφανούς κατανάλωσης, η εικόνα της αγοράς που σχηματίζεται είναι ελλιπής.
(70) Κατά τα τελευταία έτη, η εμφανής κατανάλωση σε σχέση με τον όγκο (με βάση τις πωλούμενες μονάδες) παρουσιάζει σταθερή αύξηση. Κατά το διάστημα 1995 έως 2000 το μέσο ετήσιο ποσοστό αύξησης ήταν 10 %, ενώ για τα έτη 1994 έως 1999 ήταν 11 %.
(71) Σε μακροπρόθεσμη βάση, η εξέλιξη των τιμών DRAM παρουσιάζει πτωτική τάση. Ωστόσο, φαίνεται ότι αυτό δεν αποτελεί συνέπεια της υπερβάλουσας παραγωγικής ικανότητας του τομέα, ακόμη και αν ορισμένες φορές τα αποθέματα φθάνουν σε σημαντικό επίπεδο, πράγμα που προκαλεί κάμψη των τιμών. Το κόστος παραγωγής DRAM μειώθηκε αισθητά κατά τα τελευταία έτη. Έτσι, οι μειώσεις των τιμών είναι αποτέλεσμα της σταθερής βελτίωσης της αποτελεσματικότητας της παραγωγής λόγω της μείωσης του εύρους της γραμμής, αλλά και της συστηματικής εξέλιξης της διαμέτρου των πλακιδίων, από μία ίντσα τη δεκαετία του 1970 στη σημερινή διάμετρο των 300 mm. Παράλληλα, η απόδοση βελτιώνεται συνεχώς, δεδομένου ότι οι κατασκευαστές προσπαθούν να μειώσουν τον αριθμό των κυκλωμάτων που δυσλειτουργούν και να αυξήσουν τον αριθμό των άρτιων κυκλωμάτων ανά πλακίδιο.
(72) Κατά την κίνηση της διαδικασίας εξέτασης, η Επιτροπή είχε επισημάνει ότι δεν διέθετε αρκετά αξιόπιστα στοιχεία για να καθορίσει οριστικά τα ακριβή χαρακτηριστικά της αγοράς, έτσι ώστε να προσδιοριστεί ορθά ο συντελεστής ανταγωνισμού.
(73) Για τους λόγους που προαναφέρθηκαν, η Επιτροπή καταλήγει στο συμπέρασμα ότι η αγορά δεν θα πρέπει να θεωρηθεί ότι βρίσκεται σε απόλυτη παρακμή, αλλά σε σχετική παρακμή. Το συμπέρασμα αυτό προκύπτει από το γεγονός, ότι τα τελευταία έτη, η παραγωγική ικανότητα DRAM χρησιμοποιήθηκε σχεδόν εξ ολοκλήρου, με ποσοστά χρησιμοποίησης σαφώς υψηλότερα από το μέσο όρο του μεταποιητικού τομέα στο σύνολό του. Κατά συνέπεια, ο συντελεστής ανταγωνισμού ορίζεται σε 0,75.
Συντελεστής "αναλογία κεφαλαίου/εργασίας" (I)
(74) Για σχέδια υψηλής εντάσεως κεφαλαίου, το πολυτομεακό πλαίσιο περιφερειακών ενισχύσεων προβλέπει το συντελεστή "αναλογία κεφαλαίου/εργασίας" ο οποίος επιτρέπει να προσαρμοστεί η μέγιστη ένταση της επιτρεπόμενης ενίσχυσης υπέρ σχεδίων που επιτρέπουν πραγματικά και αποτελεσματικά τη μείωση της ανεργίας με τη δημιουργία ή τη διαφύλαξη ενός σχετικά υψηλότερου αριθμού θέσεων απασχόλησης. Εξάλλου, αυτό το κριτήριο επιτρέπει να ληφθούν υπόψη οι τυχόν στρεβλωτικές επιπτώσεις της ενίσχυσης στην τιμή των τελικών προϊόντων.
(75) Το πολυτομεακό πλαίσιο προβλέπει ρητά ότι οι θέσεις απασχόλησης που διαφυλάσσονται λαμβάνονται υπόψη μόνο εφόσον αυτές συνδέονται άμεσα με το επενδυτικό σχέδιο, θα απαιτούσαν επανεκπαίδευση σε σημαντική κλίμακα και χωρίς την επένδυση θα έπαυαν να υπάρχουν με την έναρξη της νέας παραγωγής.
(76) Στην προκειμένη περίπτωση δημιουργούνται 1300 θέσεις απασχόλησης και διαφυλάσσονται 400. Η κατανομή τους έχει ως εξής:
ΘΕΣΗ ΠΙΝΑΚΑ
(77) Οι θέσεις απασχόλησης που διατηρούνται αφορούν την ήδη υπάρχουσα πιλοτική και αναπτυξιακή γραμμή της SC 300. Εάν δεν υλοποιηθεί το νέο σχέδιο, κατά τη Γερμανία, η SC 300 δεν θα συνεχίσει τη δραστηριότητά της, οι εγκαταστάσεις θα πωληθούν και οι θέσεις εργασίας θα απωλεσθούν. Κατά συνέπεια, οι διαφυλασσόμενες θέσεις απασχόλησης συνδέονται άμεσα με το εξεταζόμενο σχέδιο. Από τα στοιχεία αυτά, η Επιτροπή συνάγει ότι ένα μεγάλο μέρος αυτών των θέσεων απασχόλησης συνδέονται με δραστηριότητες έρευνας και ανάπτυξης για την τρέχουσα ανάπτυξη των προϊόντων.
(78) Η αναλογία κεφαλαίου/εργασίας είναι αισθητά κατώτερη από εκείνη δύο άλλων σχεδίων στον τομέα των ημιαγωγών. Σύμφωνα με τη Γερμανία, αυτό οφείλεται εν μέρει στην ενσωμάτωση τεχνικών δραστηριοτήτων και θέσεων απασχόλησης στον τομέα της έρευνας και ανάπτυξης. Κατά την κίνηση της διαδικασίας, η Επιτροπή είχε εκφράσει επιφυλάξεις κατά πόσο θα έπρεπε να ληφθούν υπόψη όλες οι θέσεις εργασίας στον τομέα της έρευνας και της ανάπτυξης, δεδομένου ότι ήταν πιθανόν να μην συνδέονται άμεσα με το σχέδιο.
(79) Στις παρατηρήσεις σχετικά με την κίνηση της διαδικασίας, η Γερμανία χορήγησε επεξηγήσεις σχετικά με τον μεγάλο αριθμό των θέσεων απασχόλησης στις δραστηριότητες έρευνας και ανάπτυξης. Εξάλλου, επιβεβαίωσε ότι η SC 300 δεν λαμβάνει κρατική ενίσχυση έρευνας και ανάπτυξης. Κατά συνέπεια, η Επιτροπή καταλήγει στο συμπέρασμα ότι μπορεί να ληφθεί υπόψη το σύνολο των 1700 άμεσων θέσεων απασχόλησης που εισηγείται η Γερμανία για τον προσδιορισμό του συντελεστή "αναλογία κεφαλαίου/εργασίας". Για μία επένδυση ύψους 1106 εκατ. ευρώ, με την οποία δημιουργούνται ή διαφυλάσσονται 1700 θέσεις απασχόλησης, η αναλογία κεφαλαίου/εργασίας αντιστοιχεί σε 650588 ευρώ ανά θέση απασχόλησης, και συνεπώς ο συντελεστής ορίζεται σε 0,8.
Δείκτης περιφερειακού αντίκτυπου (M)
(80) Ο συντελεστής περιφερειακού αντίκτυπου λαμβάνει υπόψη τις θετικές επιδράσεις στις οικονομίες των ενισχυόμενων περιοχών. Η Επιτροπή θεωρεί ότι η δημιουργία θέσεων απασχόλησης μπορεί να χρησιμοποιηθεί ως δείκτης για τη συμβολή ενός σχεδίου στην ανάπτυξη μιας περιοχής. Μία επένδυση εντάσεως κεφαλαίου μπορεί να έχει ως συνέπεια τη δημιουργία σημαντικού αριθμού έμμεσων θέσεων απασχόλησης στην υπόψη ενισχυόμενη περιοχή και στις γειτονικές ενισχυόμενες περιοχές. Η δημιουργία θέσεων απασχόλησης στην προκειμένη περίπτωση περιλαμβάνει τις θέσεις απασχόλησης που δημιουργούνται ως άμεση απόρροια του σχεδίου συν τις θέσεις που δημιουργούνται στους άμεσους προμηθευτές και πελάτες.
(81) Σύμφωνα με την κοινοποίηση, οι θέσεις απασχόλησης που δημιουργούνται έμμεσα χάρη στο επενδυτικό σχέδιο έχουν εκτιμηθεί συνολικά σε 1030, κυρίως όσον αφορά τους προμηθευτές. Οι θέσεις αυτές κατανέμονται ως εξής:
ΘΕΣΗ ΠΙΝΑΚΑ
Ο αριθμός αυτός αναθεωρήθηκε στα πιο πρόσφατα στοιχεία που χορηγήθηκαν από τη Γερμανία.
(82) Αρχικά, επρόκειτο να δημιουργηθούν έμμεσα 600 θέσεις απασχόλησης λόγω της κατασκευής ενός εργοστασίου από την [...], η οποία θα προμηθεύει στην SC 300 πλακέτες πυριτίου 300 mm. Κατά την κίνηση της διαδικασίας εξέτασης, η Επιτροπή εξέφρασε επιφυλάξεις κατά πόσο το σχέδιο αυτό επρόκειτο να εκτελεστεί και θεώρησε ότι δεν έπρεπε να ληφθούν υπόψη οι 600 θέσεις απασχόλησης που υποτίθεται ότι επρόκειτο να δημιουργηθούν έμμεσα.
(83) Η [...] διαθέτει δύο εργοστάσια στη Γερμανία, ένα στο Burghausen και ένα Freiberg. Στο εργοστάσιο του Freiberg, η επιχείρηση έχει γραμμές παραγωγής για πλακέτες 150 mm και 200 mm. Η Γερμανία δηλώνει ότι το Συμβούλιο της πόλης του Freiberg ενέκρινε πρόσφατα αναπτυξιακό σχέδιο για την επέκταση του εργοστασίου. Εξάλλου, η Γερμανία κοινοποίησε μία δήλωση προθέσεως εκ μέρους της [...]. Κατά τη Γερμανία, δεν υπάρχει κανένας λόγος να αμφισβητηθεί η εκτέλεση του σχεδίου αυτού.
(84) Στη δήλωση προθέσεως, η [...] δηλώνει ότι το σχέδιο της SC 300 θα οδηγήσει στη δημιουργία 120 θέσεων απασχόλησης. Σύμφωνα με τη Γερμανία, ο αριθμός αυτός στηρίζεται στην υπόθεση ότι η [...] θα προμηθεύει 20 % της παραγωγής της στην SC 300. Η ποσότητα αυτή επιβεβαιώθηκε ρητά από την SC 300 στην [...], αλλά θα πρέπει να θεωρηθεί ως μία ελάχιστη εξασφαλισμένη ποσότητα. Είναι εύλογο να θεωρηθεί ότι η [...] θα προμηθεύει τουλάχιστον 50 % της παραγωγής της στην SC 300, πράγμα που σημαίνει ότι ο αριθμός των έμμεσα δημιουργούμενων θέσεων απασχόλησης θα ανέλθει σε 300. Για νομικούς λόγους, η SC 300 δεν ήταν σε θέση να χορηγήσει στην [...] ρητή δέσμευση για την ποσότητα αυτή, με αποτέλεσμα τα ποσά που αναφέρονται στη δήλωση προθέσεως να είναι πολύ χαμηλά. Η Επιτροπή έχει την άποψη ότι για την αξιολόγηση του περιφερειακού αντίκτυπου μπορεί να ληφθεί υπόψη η δημιουργία 120 θέσεων απασχόλησης εκ μέρους της [...].
(85) Η Γερμανία κοινοποίησε επίσης δήλωση προθέσεως εκ μέρους της [...], επιχείρηση η οποία δέχεται ήδη παραγγελίες από την SC 300, και η οποία σκοπεύει να κατασκευάσει μία νέα μονάδα για την επεξεργασία δοκιμαστικών πλακετών. Η επεξεργασία αυτή είναι μία διαδικασία ανακύκλωσης των πλακετών πυριτίου οι οποίες χρησιμοποιούνται σε διάφορα σημεία για την παρακολούθηση της διαδικασίας παραγωγής των DRAM, και οι οποίες μπορούν να επαναχρησιμοποιηθούν. Η ανακύκλωση των πλακετών πυριτίου είναι αποδοτική λόγω της ιδιαίτερα υψηλής τιμής τους. Οι περισσότερες ανακυκλούμενες πλακέτες χρησιμοποιούνται μία ακόμη φορά ως δοκιμαστικές πλακέτες. Στην κοινοποίηση, η Γερμανία δήλωσε ότι επρόκειτο να δημιουργηθούν 100 θέσεις απασχόλησης λόγω της επεξεργασίας των δοκιμαστικών πλακετών. Σύμφωνα με τις πιο πρόσφατες πληροφορίες που χορηγήθηκαν, το σχέδιο θα ωθήσει έμμεσα την [...] να δημιουργήσει 130 θέσεις εργασίας. Σύμφωνα με τη Γερμανία, 95 από αυτές θα οφείλονται στο σχέδιο της SC 300. Η Επιτροπή έχει την άποψη ότι για την αξιολόγηση του περιθωριακού αντίκτυπου του σχεδίου μπορούν να ληφθούν υπόψη οι 95 έμμεσα δημιουργούμενες θέσεις απασχόλησης εκ μέρους της [...].
(86) Η Γερμανία είχε αρχικά δηλώσει ότι επρόκειτο να δημιουργηθούν έμμεσα 330 θέσεις απασχόλησης από την επέκταση της υποδομής, την προμήθεια υλικών, τις μεταφορές και τη συντήρηση των κτιρίων. Με επιστολές της 29ης Ιανουαρίου 2002, της 27ης Φεβρουαρίου 2002 και της 25ης Μαρτίου 2002, η Γερμανία αναφέρει ότι στους τομείς αυτούς θα δημιουργηθούν έμμεσα 1145 θέσεις απασχόλησης και κοινοποίησε δηλώσεις προθέσεων εκ μέρους 53 επιχειρήσεων οι οποίες είναι πελάτες ή προμηθευτές της SC 300. Σύμφωνα με τη Γερμανία, 729 από τις θέσεις αυτές έχουν ήδη δημιουργηθεί, ενώ αναμένεται η δημιουργία άλλων 416.
(87) Ο αριθμός των θέσεων που θα δημιουργηθούν στον τομέα των υποδομών είναι 224. Συμπεριλαμβάνονται θέσεις απασχόλησης που συνδέονται με την ασφάλεια, τη σίτιση και τον καθαρισμό. Δεδομένου ότι η μαζική παραγωγή έχει ήδη αρχίσει, και ότι το μεγαλύτερο μέρος των υπαλλήλων απασχολείται ήδη στο εργοστάσιο, 150 από τις θέσεις αυτές έχουν ήδη δημιουργηθεί.
(88) Αναμένεται η δημιουργία 174 θέσεων απασχόλησης στον τομέα της προμήθειας υλικών, που περιλαμβάνει την προμήθεια αερίου, νερού και ηλεκτρισμού, των απαραίτητων χημικών προϊόντων για την παραγωγή καθώς και την συναφή προπαρασκευαστική επεξεργασία και την επιμελητεία. 122 από τις θέσεις αυτές έχουν ήδη δημιουργηθεί.
(89) Άλλες 438 θέσεις απασχόλησης αναμένεται να δημιουργηθούν στον τομέα της συντήρησης μηχανημάτων. Από αυτές, έχουν ήδη δημιουργηθεί 282. Η Γερμανία διευκρίνισε ότι οι θέσεις αυτές περιλαμβάνουν δραστηριότητες που συνδέονται με τη συντήρηση του εξοπλισμού που έχει εγκατασταθεί στο εργοστάσιο. Η συντήρηση αυτή είναι απαραίτητη, δεδομένου ότι η λειτουργία των εργοστασίων κατασκευής ημιαγωγών χαρακτηρίζεται από τη συνεχή αντικατάσταση των μηχανημάτων κατασκευής και των εξαρτημάτων τους.
(90) Όσον αφορά τη μεταφορά πρώτων υλών και ενδιάμεσων προϊόντων καθώς και τελικών προϊόντων, έχουν ήδη δημιουργηθεί 21 έμμεσες θέσεις απασχόλησης και θα δημιουργηθούν άλλες 13 έμμεσες θέσεις απασχόλησης.
(91) Η Γερμανία προβλέπει την έμμεση δημιουργία ενός συνόλου 275 θέσεων απασχόλησης για την συντήρηση της υποδομής του κτιρίου. Αυτές οι θέσεις απασχόλησης συνδέονται με τις τακτικές εργασίες που πρέπει να πραγματοποιούνται για να διατηρηθεί η ποιότητα της κτιριακής υποδομής, όπως υπηρεσίες πληροφορικής, λειτουργίας και συντήρησης των ηλεκτρικών εγκαταστάσεων, του συστήματος αερισμού, των εγκαταστάσεων καθαρών θαλάμων κ.λπ., και τις εργασίες που συνδέονται με τη διαχείριση του κτιρίου. 121 απ' αυτές τις θέσεις απασχόλησης έχουν ήδη δημιουργηθεί.
(92) Οι διατάξεις του πολυτομεακού πλαισίου προβλέπουν ότι οι θέσεις απασχόλησης που δημιουργούνται από τους άμεσους προμηθευτές και πελάτες λόγω της ενισχυόμενης επένδυσης, μπορούν να ληφθούν υπόψη για την αξιολόγηση του περιφερειακού αντίκτυπου του σχεδίου. Στο πλαίσιο αυτό, ως θέσεις απασχόλησης νοούνται μόνιμες θέσεις πλήρους απασχόλησης ή ισοδύναμες θέσεις μερικής απασχόλησης.
(93) Η Γερμανία επιβεβαίωσε ότι οι έμμεσες θέσεις πληρούν τις προαναφερθείσες προϋποθέσεις. Όσον αφορά το γεγονός ότι ένα μεγάλο μέρος αυτών των έμμεσων θέσεων απασχόλησης έχει ήδη δημιουργηθεί ενώ το εργοστάσιο θα λειτουργεί με πλήρη χρησιμοποίηση της παραγωγικής ικανότητας μόλις στις αρχές του 2003, η Γερμανία αναφέρει ότι οι οικοδομικές εργασίες ολοκληρώθηκαν τον Απρίλιο του 2001. Μετά την ολοκλήρωση των εργασιών αυτών άρχισε η φάση εκκίνησης. Σ' αυτή τη φάση τοποθετήθηκαν οι εγκαταστάσεις και τα μηχανήματα έτσι ώστε να ξεκινήσει η δοκιμαστική και πιλοτική παραγωγή· αυτό ολοκληρώθηκε στις αρχές του θέρους του 2001. Η μαζική παραγωγή άρχισε το Δεκέμβριο του 2001.
(94) Με βάση τις πληροφορίες που δόθηκαν από τη Γερμανία, η Επιτροπή έχει την άποψη ότι ο υπολογισμός των έμμεσα δημιουργούμενων θέσεων απασχόλησης είναι ορθός. Η Επιτροπή καταλήγει στο συμπέρασμα ότι ο αριθμός των έμμεσα δημιουργούμενων θέσεων απασχόλησης χάρη στο ενισχυόμενο σχέδιο θα είναι 1360. Σε σύγκριση με τις 1700 θέσεις απασχόλησης που δημιουργούνται ή διαφυλάσσονται άμεσα, θα υπάρξει μία μεσαίου επιπέδου αύξηση της δημιουργίας έμμεσων θέσεων απασχόλησης (από 50 % έως 100 %) και, συνεπώς, ο δείκτης περιφερειακού αντίκτυπου ορίζεται σε 1,25.
Μέγιστη επιτρεπόμενη ένταση της ενίσχυσης
(95) Βάσει των προαναφερθέντων λόγων, η μέγιστη επιτρεπόμενη ένταση ενίσχυσης υπολογίζεται ως εξής: 28 % Χ 0,75 Χ 0,8 Χ 1,25 = 21 % ακαθάριστο. Κατά συνέπεια, η ενίσχυση ύψους 218,718 εκατ. ευρώ που η Γερμανία προτίθεται να χορηγήσει στην SC 300 για τις επενδύσεις στη Δρέσδη της Σαξονίας και η οποία αντιστοιχεί σε ένταση 19,8 % ακαθάριστο, είναι συμβιβάσιμη με τη μέγιστη επιτρεπόμενη ένταση ενίσχυσης που υπολογίστηκε βάσει των διατάξεων του πολυτομεακού πλαισίου.
5.1.3. Εκ των υστέρων έλεγχος
(96) Λαμβάνοντας υπόψη τον ευαίσθητο χαρακτήρα αυτών των μεγάλων κινητών επενδύσεων, είναι απαραίτητο να προβλεφθεί ένας μηχανισμός που θα εξασφαλίζει ότι το ύψος της όντως καταβαλλόμενης ενίσχυσης είναι σύμφωνο με την απόφαση της Επιτροπής.
(97) Για κάθε σχέδιο ενίσχυσης που εγκρίνεται από την Επιτροπή βάσει του πολυτομεακού πλαισίου, η Επιτροπή απαιτεί είτε η σύμβαση για τη χορήγηση ενίσχυσης μεταξύ της αρμόδιας αρχής του κράτους μέλους και του αποδέκτη της ενίσχυσης να περιλαμβάνει ρήτρα επιστροφής της ενίσχυσης σε περίπτωση μη συμμόρφωσης με τη σύμβαση είτε η τελική σημαντική δόση της ενίσχυσης (π.χ. 25 %) να καταβάλλεται αφού η Επιτροπή, βάσει πληροφοριών από τον αποδέκτη που θα παρέχονται από το κράτος μέλος, πεισθεί ότι η εκτέλεση του σχεδίου είναι σύμφωνη με την απόφαση της Επιτροπής και εφόσον εντός 60 εργάσιμων ημερών δώσει την έγκρισή της ή δεν προβάλει αντίρρηση για την καταβολή της τελευταίας δόσης της ενίσχυσης.
(98) Η Επιτροπή διαπιστώνει ότι η προτεινόμενη απόφαση για την χορήγηση ενίσχυσης στην SC 300 περιλαμβάνει διάταξη που προβλέπει την επιστροφή της ενίσχυσης στην περίπτωση που ο αποδέκτης παραβιάζει την απόφαση χορήγησης της ενίσχυσης.
(99) Η Επιτροπή διαπιστώνει ότι, η τελευταία σημαντική δόση της ενίσχυσης (25 %) θα καταβληθεί αφού η SC 300 αποδείξει στις γερμανικές αρχές ότι το σχέδιο έχει εκτελεστεί σύμφωνα με την απόφαση της Επιτροπής.
(100) Η Επιτροπή παρατηρεί επίσης ότι η δέσμευση που χορηγήθηκε από τη Γερμανία σχετικά με την εκ των υστέρων παρακολούθηση συμφωνεί με τις υποχρεώσεις που προβλέπονται στο σημείο 6 του πολυτομεακού πλαισίου. Ειδικότερα, η Γερμανία έχει αναλάβει τη δέσμευση να υποβάλλει στην Επιτροπή ένα αντίγραφο της απόφασης σχετικά με τη χορήγηση ενίσχυσης, καθώς και ετήσια έκθεση για το σχέδιο και τις άλλες πληροφορίες και τα έγγραφα που αναφέρονται στην παράγραφο 6.4 του πολυτομεακού πλαισίου.
5.2. Άρθρο 87 παράγραφος 3 στοιχείο β) της συνθήκης ΕΚ
(101) Στην περίπτωση που η Επιτροπή δεν θα ενέκρινε την σχεδιαζόμενη ενίσχυση με ένταση 19,8 %, η Γερμανία επικαλείται επικουρικά το άρθρο 87 παράγραφος 3 στοιχείο β) της συνθήκης ΕΚ και επιβεβαιώνει ότι η κατασκευή της μονάδας παραγωγής πλακετών είναι σχέδιο κοινού ευρωπαϊκού ενδιαφέροντος. Δεδομένου ότι η προβλεπόμενη ένταση της ενίσχυσης ύψους 19,8 % ευρίσκεται εντός του μέγιστου επιτρεπόμενου ορίου ενίσχυσης που υπολογίζεται με βάση το πολυτομεακό πλαίσιο για τις περιφερειακές ενισχύσεις, δεν συντρέχει λόγος να εξεταστεί κατά πόσον πρόκειται όντως για σχέδιο κοινού ευρωπαϊκού ενδιαφέροντος.
VI. ΣΥΜΠΕΡΑΣΜΑΤΑ
(102) Για τους ανωτέρω λόγους, η Επιτροπή καταλήγει στο συμπέρασμα ότι η ενίσχυση πληροί τους όρους που απαιτούνται για να θεωρηθεί συμβιβάσιμη με την κοινή αγορά.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η κρατική ενίσχυση ύψους 218717884 ευρώ που προτίθεται να θέσει σε εφαρμογή η Γερμανία υπέρ της Ιnfineon Technologies SC 300 GmbH & Co. KG συμβιβάζεται με την κοινή αγορά.
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας
Βρυξέλλες, 9 Απριλίου 2002.

Labels: 18
19
4
1